# 

RĪGAS VĒSTURISKĀ CENTRA SAGLABĀŠANAS UN ATTĪSTĪBAS PADOME

2022. gada 9. martā

Nacionālā kultūras mantojuma pārvalde (NKMP) Rīgā, Pils ielā 22 (sēde notiek attālināti).

**391. sēdes**

**PROTOKOLS**

|  |  |
| --- | --- |
| Sēdē piedalās: | **Padomes locekļi**: A.Kronbergs, J.Dambis, I.Purmale, A.Kušķis, V.Brūzis, B.Moļņika, I.Tapiņa, A.Ancāne  U.Bratuškins  M.Levina, M.Marcinkus  L.Sīle-Paiča  I.Bula  E.Ruka  L.Zemīte |
|  | **Projektu pārstāvji**:  I.Lūkina,  Z.Koroļa,  A.Zabrausks,  I.Zubova |

Sēdi vada: A.Kronbergs

Sēdi protokolē: A.Rupenheite

Sēdi atklāj: 14.00

|  |
| --- |
| **1.**  **Padomes 391. sēdes darba kārtība (pielikums nr. 1)** |

J.Dambis aicina iekļaut sēdes noslēgumā konsultatīvu jautājumu par saules paneļu izvietošanu vēsturiskā pilsētvidē. Padome apstiprina 391.sēdes darba kārtību ar papildinājumu.

|  |
| --- |
| **2.**  **Padomes 390. sēde** |

Padomes 392. sēdi sasaukt 2022. gada 16. martā plkst. 14:00.

Padomes 393. sēdi sasaukt 2022. gada 30. martā plkst. 14:00.

**3.**

**Lielās ģildes lielās zāles pārbūves iecere;**

**Ierosinātājs: NKMP**

Projekta pārstāvji informē par priekšlikumu.

I.Lūkina: Lielās ģildes tehniskais un akustiskais stāvoklis ir katastrofāls. Projektā nav runa tikai par labāku apstākļu radīšanu, bet tas ir nepieciešams, lai ēka varētu turpināt pastāvēt ar savu funkciju. Ēka atrodas sliktākā tehniskā stāvoklī, nekā 1980.gados. Nekādi būtiski uzlabojumi nav veikti kopš tā laika. Būtiskākie apstākļi: mūziķi darbojas vidē, kur nav nodrošināta gaisa apmaiņa, nav funkcionējoša ventilācija, uz skatuves ir gaismas ķermeņi, kuri karsē vidi, kurā atrodas mūziķi.

Vides pieejamība netiek nodrošināta, ko plānots risināt ar iecerēto projektu.

Z.Koroļa: projekta uzdevums: vides pieejamības nodrošināšana, droša cilvēku evakuācija no Lielās zāles, uzlabot akustiskos apstākļus, nodrošināt gaisa apmaiņu-ventilāciju Lielajā zālē, palielināt sēdvietu skaitu vismaz par 50 vietām.

Interjera un koloristikas risinājumi pārskatīti – panākta saspēle ar lielāku kontrastu starp zāles krēsliem un kopējo tonālo risinājumu. Izveidots Lielās zāles risinājums bez apdares, rādot ventilācijas shēmu un apgaismojuma izvietojumu, kas tiks iekļauts griestu apdarē. Griestu risinājumā atteikušies no pilastriem logu ailēs…

Gaismas risinājums paredz sienu izgaismojumu uz augšu un leju logu zonā.

A.Kušķis uzdod jautājumu par logu ailu aizpildījumu.

Z.Koroļa informē, ka iekšējās vērtnēs plānots mainīt stiklu, kas būs akustiski efektīgāks, nekā līdzšinējais, un noēnojumam tiks izmantota plakne starp ārējo un iekšējo vērtni, lai notumšotu koncerta vajadzībām.

Informē par Lielās zāles griestu apdares paneļiem – metāla sieta paneļi, kas veidoti no telpiskiem elementiem vairākās dimensijās, dažādos dziļumos. Plānots izveidot panelējuma modeli paraugam.

A.Kušķis uzdod jautājumu par akustikas nodrošinājumu un atstarojumu veidošanos un kontroli.

A.Zabrauskis informē par akustikas nodrošināšanu. Atstarojumi tiek kontrolēti. Esošās jumta konstrukcijas izpilda prasības, kas ļauj nodrošināt akustikas prasības. Vienlaikus sazarotā ventilācijas sistēma uzliek prasības gan gaisa vadiem, gan atverēm. Ar atverēm ir riski, jo tās ir daudz zālē, ar ko rēķināmies.

Siets griestu risinājumā ir kompromiss, kur svarīgi nodrošināt, lai tas būtu 90 % transparents. Zemajām un vidējām frekvencēm tas nav šķērslis, tomēr augšējām frekvencēm rodas cita situācija, rodas neliels pārslāpētības efekts, taču jāapzinās, ka risinājums ir kompromiss.

J.Dambis: NKMP objektā ir iedziļinājusies, apmeklējusi to vairākkārt un pārrunās ar pārstāvjiem ir panākti kompromisa risinājumi, tajā skaitā kāpņu risinājumā, kur saglabāsies modernisma gars un M.Ģelža projektētās kāpnes. Tiks atrisinātas vides pieejamības prasības kompromisa veidā. Sākotnēji bija prasība saglabāt zāles interjeru, taču pārliecinājāmies, ka to nav iespējams panākt, vienlaikus nodrošinot labu mūzikas skanējumu. Tādēļ NKMP no šīm prasībām atkāpās. Uzskatu, ka virziens un risinājumi ir uzlabojušies un detaļas būs skaidrākas, kad būs gala risinājums, taču kopumā pieeja ir atbalstāma. Aicinu Padomi atbalstīt piedāvāto attīstības virzienu, turpmākās detaļas izskatīt institūcijās.

Jautājums ir ļoti aktuāls, jo saistīts arī ar finansējuma piesaisti, lai projektu īstenotu. Laba sadarbība un regulāras savstarpējās konsultācijas sniedz pārliecību, ka tiks sasniegts labs rezultāts.

V.Brūzis: Projekta priekšlikums ir izskatīts Rīgas domes pilsētbūvniecības padomē un secināts, ka vēsturiskajā M.Ģelža risinājumā interjers ir vienots – gan skatuves risinājums, gan t.s. bruņurupuči. Piedāvātajā risinājumā šāda vienotība nav vērojama. Pārveidojums kopumā ir atbalstāms, tomēr jāpanāk tāda vienotība, kāda bija M.Ģelža interjera risinājumā.

A.Ancāne: sniegts skaidrs pamatojums no iesniedzējiem par projektu, kā arī skaidrs redzējums, kā realizēt iecerēto ideju. Lai pilnvērtīgi īstenotu Latvijas mūzikas kultūrai tik nozīmīgo funkciju Lielajā Ģildē, pilnvērtīgas akustiskas sistēmas izveide ir vitāli nozīmīga, ko nedrīkst nenovērtēt. Jaunais risinājums ir uzlabots, salīdzinot ar iepriekš izskatīto. Kopējais tēls ir ieguvis lielāku viengabalainību un kļuvis harmoniskāks. Atsauce uz 19.gs. kasetētiem griestiem ar M.Ģelža interpretācijas kontekstu ir veiksmīgs. Atbalstu priekšlikumu.

B.Moļņika: Vērojama rūpīga pieeja arhitektūras piemineklim, apzinoties objekta funkcionālo nozīmi. Izvērtējot iepriekš Padomes paustās piezīmes, var secināt, ka autori ir bijuši elastīgi un strādājuši apzinoties gan vēsturisko mantojumu, gan nepieciešamību nodrošināt objekta funkciju. Attīstības virziens ir atbalstāms.

**Padome balso par lēmumu**: atbalstīt iesniegto Lielās Ģildes Lielās zāles pārbūves priekšlikumu turpmākajai attīstībai, turpmākajā risinājumu detalizācijā pievēršot uzmanību zāles vizuālai noskaņai un koptēlam.

|  |  |  |  |
| --- | --- | --- | --- |
|  | Par | Pret | Atturas |
| J.Asaris  (balsojums deleģēts J.Dambim) | 1 |  |  |
| J. Dambis | 1 |  |  |
| A. Ancāne | 1 |  |  |
| V.Brūzis | 1 |  |  |
| A. Kušķis | 1 |  |  |
| B.Moļņika | 1 |  |  |
| I.Tapiņa | 1 |  |  |
| I. Purmale | 1 |  |  |
| A. Kronbergs | 1 |  |  |
|  | 9 | 0 | 0 |

**Balsojuma rezultāts:**

Par: 9;

Pret: 0;

Atturas: 0.

**Padomes lēmums:** atbalstīt iesniegto Lielās Ģildes Lielās zāles pārbūves priekšlikumu turpmākajai attīstībai, turpmākajā projektēšanā pievēršot uzmanību zāles vizuālai noskaņai un koptēlam.

**4.**

**Konsultatīvs jautājums par saules paneļu risinājumiem vēsturiskā vidē,**

**Iniciators: J.Dambis**

J.Dambis informē par jautājumu: NKMP arvien vairāk saskaras ar priekšlikumiem, kur ēku īpašnieki vēlas uz ēku jumtiem izvietot saules paneļus, lai iegūtu elektroenerģiju. Izskatot jautājumus, bijuši dalīti viedokļi – gan krasi noraidoši, gan atbalstoši vietās, kur tie nav vizuāli uztverami. Problēma ir samilzusi, tādēļ jānonāk pie vienotas, loģiskas nostājas. Mums jāatbalsta cīņa pret globālo sasilšanu, jāiestājas par aprites ekonomiku, enerģijas taupīšanu, enerģijas ieguvi no atjaunojamiem energoresursiem, atbildīgu rīcību nākotnei, vienlaikus saglabājot kultūras mantojuma vērtības, autentiskumu un vēsturiskās apbūves vizuālo tēlu. Latvijai nepieciešama enerģētiskā neatkarība, mūsu pieejamie resursi ir ūdens, saule un vējš. Nākotnē nebūs iespējams izvairīties no saules enerģijas sistēmu izmantošanas arī vēsturiskās pilsētās. Enerģijas ieguves risinājumus vajadzētu izvietot ārpus vēsturiskās vides, tomēr pasaules piemēri rāda, ka arī vēsturiskā vidē ir iespējams iegūt saules un vēja enerģiju.

Mēs nedrīkstam pieļaut pārveidot kultūrvēsturisko vidi veidā, kas traucē vērtību tīru uztveri un rada vizuālu piesārņojumu. Tradicionāls saules paneļu uzstādīšanas risinājums vizuāli uzirdina ēku jumtu plaknes, ietekmējot formu, krāsu, faktūru un zaudē viengabalainību, kā arī autentiska vai autentiskumam atbilstoša ieseguma materiāla uztveri. Svarīgi, lai saules enerģijas sistēmas tiek pieļautas piemērotās vietās un veidā. Labākais risinājums, kam varētu piekrist, ir materiālā integrētās sistēmas, kur enerģijas ieguves elementus vizuāli nevar uztvert.

Rūpīgi jāvērtē risinājumi Vecrīgā, lai saules paneļi netiktu izvietoti uz jumtiem uztveramā veidā. Pārējā Rīgas vēsturiskā centra daļā, piemēram, jaunās ēkās uz horizontālām jumta plaknēm, vides raksturam atbilstošus elementus izvietot ir iespējams. Atsevišķās vietās saules enerģijas sistēmu izvietojumu var meklēt uz plaknēm, kas vērstas pret pagalmu. Kopumā saules paneļu uzstādīšana kultūrvēsturiskā vidē, vai uz vēsturisku ēku jumtu plaknēm pieļaujama tikai tādās vietās, kuras nav uztveramas no publiskās ārtelpas, kā arī negatīvi neietekmē par ievērojamu vērtību arvien vairāk atzīstamu jumtu ainavu. Tomēr masveida saules paneļu invāziju nevajadzētu pieļaut. Jāapzinās, ka priekšlikumu būs daudz, jo ir plānoti valsts atbalsta mehānismi alternatīvās enerģijas ieguves sistēmu uzstādīšanai.

V. Brūzis informē par ēku būvnoteikumu normām, kas stājās spēkā no 2022. gada 1.marta – šādu elementu uzstādīšana tiks īstenota, pamatojoties uz projektētāja atbildību, sniedzot paziņojumu. Līdz ar to situācija ir apdraudēta. MK noteikumi regulē Rīgas vēsturiskā centra un aizsardzības zonas teritorijas prasības.

J.Dambis: attiecībā uz kultūras pieminekļiem un Rīgas vēsturisko centru ir speciālā kārtība, līdz ar to vispārīgā kārtība netiek piemērota gadījumos, kurus regulē speciālā kartība. Tādēļ Rīgas vēsturiskajā centrā šos priekšlikumus var regulēt un šis ir iemesls, kādēļ vēl vairāk nepieciešams atrast vienotu pieeju attiecībā pret vēsturisko vidi un kultūras pieminekļiem.

A.Kušķis: Piekrītu viedoklim, ka nevajadzētu principiāli būt pret attīstības virzienu par alternatīvās enerģijas izmantošanu. Iespējams, nepieciešams organizēt kopīgu sarunu gan ar īpašniekiem, enerģijas ražotājiem, atbildīgo ministriju pārstāvjiem, kā arī izskatīt citu valstu piemērus, lai rastu labāko pieeju veiksmīgai attīstībai alternatīvās enerģijas ražošanai.

J.Dambis informē par 2022.gada Eiropas kultūras mantojuma dienas iecerētas par tēmu saistībā ar energoefektivitāti, alternatīvās enerģijas sistēmām un kultūras mantojumu. Plānota konference, kā arī speciāls izdevums par šiem jautājumiem.

B.Moļņika: atbalstu šī jautājuma aktualizāciju un visaptverošu pieeju, jo arī UNESCO jaunajā stratēģijā iezīmēta tēma par kultūras mantojumu un klimata pārmaiņām, tādēļ aktivitātes šajā jomā ir ļoti nozīmīgas un atbalstāmas.

Padome atzīst, ka sēdē izklāstītai virziens par alternatīvo enerģijas iegūšanu ir svarīgs un atbalstāms, vienlaikus uzsverot, ka kultūrvēsturiskā vide ir jāsargā. Padome vienojas pievērsties šiem jautājumiem arī turpmāk, iedziļinoties dažādos risinājumos un iesaistoties diskusijās.

Sēdi slēdz plkst. 15:30

Sēdi vadīja: A.Kronbergs

Sēdē piedalījās: J.Asaris

V.Brūzis

J.Dambis

A.Ancāne

B.Moļņika

I.Tapiņa

I.Purmale

A.Kušķis

J.Asaris (deleģēts balsojums)

Sēdi protokolēja: A.Rupenheite